謝劉察推
作者：郭祥正
朝代：宋

paragraphs: 秋風吹霜入松柏，虚谷聲遙寒刺刺。
月華正高星宿稀，獨鶴不鳴觜插翼。
是時夫子爲我吟，逸調雄才世無敵。
十年學詩自謂豪，一日逢君有慚色。
恍疑醉夢太帝家，寶藏珠樓不知極。
蟠桃結實九重春，金銀琅玕萬林直。
須臾收拾到平淡，雨洗高峰增老碧。
又如摩詰畫思精，一幅霜綃數拳石。
鬼神怪變露形狀，天地英華發胸臆。
我家江南謝朓山，山深流水長潺潺。
獼猴摘果趁不去，白雲常在衣裳間。
斷無車馬送塵土，獨與猿鳥期追攀。
一杯有酌醉復醉，萬慮不到閒中閒。
欲邀君去詠此景，願窺巨筆追揚班。
其餘功業未足數，天馬安得趨塵寰。